Book of Wu 09

吳書九　　周瑜魯肅呂蒙傳第九 Wu Book 9: Biographies of Zhou Yu, Lu Su, and Lü Meng

周瑜 Zhou Yu
周瑜字公瑾，廬江舒人也. 從祖父景，景子忠，皆為漢太尉. 謝承後漢書曰：景字仲鄉，少以廉能見稱，以明學察孝廉，辟公府. 後為豫州刺史，辟汝南陳蕃為別駕，潁川李膺、荀緄、杜密、沛國硃寓為從事，皆天下英俊之士也. 稍遷至尚書令，遂登太尉. 張璠漢紀曰：景父榮，章、和世為尚書令. 初景曆位牧守，好善愛士，每歲舉孝廉，延請入，上後堂，與家人宴會，如此者數四. 及贈送既備，又選用其子弟，常稱曰：「移臣作子，於政何有？」先是，司徒韓縯為河內太守，在公無私，所舉一辭而已，後亦不及其門戶，曰：「我舉若可矣，不令恩偏稱一家也. 」當時論者，或兩譏焉. 父異，洛陽令.

瑜長壯有姿貌. 初，孫堅興義兵討董卓，徙家於舒. 堅子策與瑜同年，獨相友善，瑜推道南大宅以舍策，升堂拜母，有無通共. 瑜從父尚為丹楊太守，瑜往省之. 會策將東渡，到曆陽，馳書報瑜，瑜將兵迎策. 策大喜曰：「吾得卿，諧也. 」遂從攻橫江、當利，皆拔之. 乃渡擊秣陵，破笮融、薛禮，轉下湖孰、江乘，進入曲阿，劉繇奔走，而策之眾已數萬矣. 因謂瑜曰：「吾以此眾取吳會平山越已足. 卿還鎮丹楊. 」瑜還. 頃之，袁術遣從弟胤代尚為太守，而瑜與尚俱還壽春. 術欲以瑜為將，瑜觀術終無所成，故求為居巢長，欲假塗東歸，術聽之. 遂自居巢還吳. 是歲，建安三年也. 策親自迎瑜，授建威中郎將，即與兵二千人，騎五十匹. 江表傳曰：策又給瑜鼓吹，為治館舍，贈賜莫與為比. 策令曰：「周公瑾英俊異才，與孤有總角之好，骨肉之分. 如前在丹楊，發眾及船糧以濟大事，論德酬功，此未足以報者也. 」瑜時年二十四，吳中皆呼為周郎. 以瑜恩信著於廬江，出備牛渚，後領春穀長. 頃之，策欲取荊州，以瑜為中護軍，領江夏太守，從攻皖，拔之. 時得橋公兩女，皆國色也. 策自納大橋，瑜納小橋. 江表傳曰：策從容戲瑜曰：「橋公二女雖流離，得吾二人作婿，亦足為歡. 」複進尋陽，破劉勳，討江夏，還定豫章、廬陵，留鎮巴丘. 臣松之案：孫策于時始得豫章、廬陵，尚未能得定江夏. 瑜之所鎮，應在今巴丘縣也，與後所（平）巴丘處不同.

五年，策薨，權統事. 瑜將兵赴喪，遂留吳，以中護軍與長史張昭共掌眾事. 江表傳曰：曹公新破袁紹，兵威日盛，建安七年，下書責權質任子. 權召群臣會議，張昭、秦松等猶豫不能決，權意不欲遣質，乃獨將瑜詣母前定議，瑜曰：「昔楚國初封於荊山之側，不滿百里之地，繼嗣賢能，廣土開境，立基於郢，遂據荊楊，至於南海，傳業延祚，九百餘年. 今將軍承父兄餘資，兼六郡之眾，兵精糧多，將士用命，鑄山為銅，煮海為鹽，境內富饒，人不思亂，汎舟舉帆，朝發夕到，士風勁勇，所向無敵，有何偪迫，而欲送質？質一入，不得不與曹氏相首尾，與相首尾，則命召不得不往，便見制於人也. 極不過一侯印，僕從十餘人，車數乘，馬數匹，豈與南面稱孤同哉？不如勿遣，徐觀其變. 若曹氏能率義以正天下，將軍事之未晚. 若圖為暴亂，兵猶火也，不戢將自焚. 將軍韜勇抗威，以待天命，何送質之有！」權母曰：「公瑾議是也. 公瑾與伯符同年，小一月耳，我視之如子也，汝其兄事之. 」遂不送質. 十一年，督孫瑜等討麻、保二屯，梟其渠帥，囚俘萬餘口，還備（官亭）〔宮亭〕. 江夏太守黃祖遣將鄧龍將兵數千人入柴桑，瑜追討擊，生虜龍送吳. 十三年春，權討江夏，瑜為前部大督.

其年九月，曹公入荊州，劉琮舉眾降，曹公得其水軍，船步兵數十萬，將士聞之皆恐. 權延見群下，問以計策. 議者鹹曰：「曹公豺虎也，然讬名漢相，挾天子以征四方，動以朝廷為辭，今日拒之，事更不順. 且將軍大勢，可以拒操者，長江也. 今操得荊州，奄有其地，劉表治水軍，蒙沖鬥艦，乃以千數，操悉浮以沿江，兼有步兵，水陸俱下，此為長江之險，已與我共之矣. 而勢力眾寡，又不可論. 愚謂大計不如迎之. 」瑜曰：「不然. 操雖讬名漢相，其實漢賊也. 將軍以神武雄才，兼仗父兄之烈，割據江東，地方數千里，兵精足用，英雄樂業，尚當橫行天下，為漢家除殘去穢. 況操自送死，而可迎之邪？請為將軍籌之：今使北土已安，操無內憂，能曠日持久，來爭疆埸，又能與我校勝負於船楫（可）乎？今北土既未平安，加馬超、韓遂尚在關西，為操後患. 且舍鞍馬，仗舟楫，與吳越爭衡，本非中國所長. 又今盛寒，馬無槁草，驅中國士眾遠涉江湖之間，不習水土，必生疾病. 此數四者，用兵之患也，而操皆冒行之. 將軍禽操，宜在今日. 瑜請得精兵三萬人，進住夏口，保為將軍破之. 」權曰：「老賊欲廢漢自立久矣，徒忌二袁、呂布、劉表與孤耳. 今數雄已滅，惟孤尚存，孤與老賊，勢不兩立. 君言當擊，甚與孤合，此天以君授孤也. 」江表傳曰：權拔刀斫前奏案曰：「諸將吏敢複有言當迎操者，與此案同！」及會罷之夜，瑜請見曰：「諸人徒見操書，言水步八十萬，而各恐懾，不復料其虛實，便開此議，甚無謂也. 今以實校之，彼所將中國人，不過十五六萬，且軍已久疲，所得表眾，亦極七八萬耳，尚懷狐疑. 夫以疲病之卒，禦狐疑之眾，眾數雖多，甚未足畏. 得精兵五萬，自足制之，原將軍勿慮. 」權撫背曰：「公瑾，卿言至此，甚合孤心. 子布、文表諸人，各顧妻子，挾持私慮，深失所望，獨卿與子敬與孤同耳，此天以卿二人贊孤也. 五萬兵難卒合，已選三萬人，船糧戰具俱辦，卿與子敬、程公便在前發，孤當續發人眾，多載資糧，為卿後援. 卿能辦之者誠決，邂逅不如意，便還就孤，孤當與孟德決之. 」臣松之以為建計拒曹公，實始魯肅. 于時周瑜使鄱陽，肅勸權呼瑜，瑜使鄱陽還，但與肅闇同，故能共成大勳. 本傳直雲，權延見群下，問以計策，瑜擺撥眾人之議，獨言抗拒之計，了不雲肅先有謀，殆為攘肅之善也.

時劉備為曹公所破，欲引南渡江，與魯肅遇於當陽，遂共圖計，因進住夏口，遣諸葛亮詣權，權遂遣瑜及程普等與備並力逆曹公，遇於赤壁. 時曹公軍眾已有疾病，初一交戰，公軍敗退，引次江北. 瑜等在南岸. 瑜部將黃蓋曰：「今寇眾我寡，難與持久. 然觀操軍船艦首尾相接，可燒而走也. 」乃取蒙沖鬥艦數十艘，實以薪草，膏油灌其中，裹以帷幕，上建牙旗，先書報曹公，欺以欲降. 江表傳載蓋書曰：「蓋受孫氏厚恩，常為將帥，見遇不薄. 然顧天下事有大勢，用江東六郡山越之人，以當中國百萬之眾，眾寡不敵，海內所共見也. 東方將吏，無有愚智，皆知其不可，惟周瑜、魯肅偏懷淺戇，意未解耳. 今日歸命，是其實計. 瑜所督領，自易摧破. 交鋒之日，蓋為前部，當因事變化，效命在近. 」曹公特見行人，密問之，口敕曰：「但恐汝詐耳. 蓋若信實，當授爵賞，超於前後也. 」又豫備走舸，各系大船後，因引次俱前. 曹公軍吏士皆延頸觀望，指言蓋降. 蓋放諸船，同時發火. 時風盛猛，悉延燒岸上營落. 頃之，煙炎張天，人馬燒溺死者甚眾，軍遂敗退，還保南郡. 江表傳曰：至戰日，蓋先取輕利艦十舫，載燥荻枯柴積其中，灌以魚膏，赤幔覆之，建旌旗龍幡於艦上. 時東南風急，因以十艦最著前，中江舉帆，蓋舉火白諸校，使眾兵齊聲大叫曰：「降焉！」操軍人皆出營立觀. 去北軍二裏餘，同時發火，火烈風猛，往船如箭，飛埃絕爛，燒盡北船，延及岸邊營柴. 瑜等率輕銳尋繼其後，雷鼓大進，北軍大壞，曹公退走. 備與瑜等複共追. 曹公留曹仁等守江陵城，逕自北歸.

瑜與程普又進南郡，與仁相對，各隔大江. 兵未交鋒，吳錄曰：備謂瑜雲：「仁守江陵城，城中糧多，足為疾害. 使張益德將千人隨卿，卿分二千人追我，相為從夏水人截仁後，仁聞吾入必走. 」瑜以二千人益之. 瑜即遣甘寧前據夷陵. 仁分兵騎別攻圍寧. 寧告急於瑜. 瑜用呂蒙計，留淩統以守其後，身與蒙上救寧. 甯圍既解，乃渡屯北岸，克期大戰. 瑜親跨馬擽陳，會流矢中右脅，瘡甚，便還. 後仁聞瑜臥未起，勒兵就陳. 瑜乃自興，案行軍營，激揚吏士，仁由是遂退.

權拜瑜偏將軍，領南郡太守. 以下雋、漢昌、劉陽、州陵為奉邑，屯據江陵. 劉備以左將軍領荊州牧，治公安. 備詣京見權，瑜上疏曰：「劉備以梟雄之姿，而有關羽、張飛熊虎之將，必非久屈為人用者. 愚謂大計宜徙備置吳，盛為築宮室，多其美女玩好，以娛其耳目，分此二人，各置一方，使如瑜者得挾與攻戰，大事可定也. 今猥割土地以資業之，聚此三人，俱在疆埸，恐蛟龍得雲雨，終非池中物也. 」權以曹公在北方，當廣攬英雄，又恐備難卒制，故不納.

是時劉璋為益州牧，外有張魯寇侵，瑜乃詣京見權日：「今曹操新折衄，方憂在腹心，未能與將軍連兵相事也. 乞與奮威俱進取蜀，得蜀而並張魯，因留奮威固守其地，好與馬超結援. 瑜還與將軍據襄陽以戚操，北方可圖也. 」權許之. 瑜還江陵，為行裝，而道於巴丘病卒，臣松之案，瑜欲取蜀，還江陵治嚴，所卒之處，應在今之巴陵，與前所鎮巴丘，名同處異也. 時年三十六. 權素服舉哀，感動左右. 喪當還吳，又迎之蕪湖，眾事費度，一為供給. 後著令曰：「故將軍周瑜、程普，其有人客，皆不得問. 」初瑜見友於策，太妃又使權以兄奉之. 是時權位為將軍，諸將賓客為禮尚簡，而瑜獨先盡敬，便執臣節. 性度恢廓，大率為得人，惟與程普不睦. 江表傳曰：普頗以年長，數陵侮瑜. 瑜折節容下，終不與校. 普後自敬服而親重之，乃告人曰：「與周公瑾交，若飲醇醪，不覺自醉. 」時人以其謙讓服人如此. 初曹公聞瑜年少有美才，謂可遊說動也，乃密下揚州，遣九江蔣幹往見瑜. 幹有儀容，以才辯見稱，獨步江、淮之間，莫與為對. 乃布衣葛巾，自讬私行詣瑜. 瑜出迎之，立謂幹曰：「子翼良苦，遠涉江湖為曹氏作說客邪？」幹曰：「吾與足下州裏，中間別隔，遙聞芳烈，故來敘闊，並觀雅規，而雲說客，無乃逆詐乎？」瑜曰：「吾雖不及夔、曠，聞弦賞音，足知雅曲也. 」因延幹入，為設酒食. 畢，遣之曰：「適吾有密事，且出就館，事了，別自相請. 」後三日，瑜請幹與周觀營中，行視倉庫軍資器仗訖，還宴飲，示之侍者服飾珍玩之物，因謂幹曰：「丈夫處世，遇知己之主，外讬君臣之義，內結骨肉之恩，言行計從，禍福共之，假使蘇張更生，酈叟複出，猶撫其背而折其辭，豈足下幼生所能移乎？」幹但笑，終無所言. 幹還，稱瑜雅量高致，非言辭所間. 中州之士，亦以此多之. 劉備之自京還也，權乘飛雲大船，與張昭、秦松、魯肅等十餘人共追送之，大宴會敘別. 昭、肅等先出，權獨與備留語，因言次，歎瑜曰：「公瑾文武籌略，萬人之英，顧其器量廣大，恐不久為人臣耳. 」瑜之破魏軍也，曹公曰：「孤不羞走. 」後書與權曰：「赤壁之役，值有疾病，孤燒船自退，橫使周瑜虛獲此名. 」瑜威聲遠著，故曹公、劉備鹹欲疑譖之. 及卒，權流涕曰：「公瑾有王佐之資，今忽短命，孤何賴哉！」後權稱尊號，謂公卿曰：「孤非周公瑾，不帝矣. 」

瑜少精意於音樂，雖三爵之後，其有闕誤，瑜必知之，知之必顧，故時人謠曰：「曲有誤，周郎顧. 」

瑜兩男一女. 女配太子登. 男循尚公主，拜騎都尉，有瑜風，早卒. 循弟胤，初拜興業都尉，妻以宗女，授兵千人，屯公安. 黃龍元年，封都鄉侯，後以罪徒廬陵郡. 赤烏二年，諸葛瑾、步騭連名上疏曰：「故將軍周瑜子胤，昔蒙粉飾，受封為將，不能養之以福，思立功效，至縱情欲，招速罪辟. 臣竊以瑜昔見寵任，入作心膂，出為爪牙，銜命出征，身當矢石，盡節用命，視死如歸，故能摧曹操於烏林，走曹仁於郢都，揚國威德，華夏是震，蠢爾蠻荊，莫不賓服，雖周之方叔，漢之信、布，誠無以尚也. 夫折沖扞難之臣，自古帝王莫不貴重，故漢高帝封爵之誓曰'使黃河如帶，太山如礪，國以永存，爰及苗裔'；申以丹書，重以盟詛，藏於宗廟，傳於無窮，欲使功臣之後，世世相踵，非徒子孫，乃關苗裔，報德明功，勤勤懇懇，如此之至，欲以勸戒後人，用命之臣，死而無悔也. 況於瑜身沒未久，而其子胤降為匹夫，益可悼傷. 竊惟陛下欽明稽古，隆於興繼，為胤歸訴，乞匄餘罪，還兵複爵，使失旦之雞，複得一鳴，抱罪之臣，展其後效. 」權答曰：「腹心舊勳，與孤協事，公瑾有之，誠所不忘. 昔胤年少，初無功勞，橫受精兵，爵以侯將，蓋念公瑾以及於胤也. 而胤恃此，酗淫自恣，前後告喻，曾無悛改. 孤於公瑾，義猶二君，樂胤成就，豈有已哉？迫胤罪惡，未宜便還，且欲苦之，使自知耳. 今二君勤勤援引漢高河山之誓，孤用恧然. 雖德非其疇，猶欲庶幾，事亦如爾，故未順旨. 以公瑾之子，而二君在中間，苟使能改，亦何患乎！」瑾、騭表比上，硃然及全琮亦俱陳乞，權乃許之. 會胤病死.

瑜兄子峻，亦以瑜元功為偏將軍，領吏士千人. 峻卒，全琮表峻子護為將. 權曰：「昔走曹操，拓有荊州，皆是公瑾，常不忘之. 初聞峻亡，仍欲用護，聞護性行危險，用之適為作禍，故便止之. 孤念公瑾，豈有已乎？」

魯肅 Lu Su
魯肅字子敬，臨淮東城人也. 生而失父，與祖母居. 家富於財，性好施與. 爾時天下已亂，肅不治家事，大散財貨，摽賣田地，以賑窮弊結士為務，甚得鄉邑歡心.

周瑜為居巢長，將數百人故過候肅，並求資糧. 肅家有兩囷米，各三千斛，肅乃指一囷與周瑜，瑜益知其奇也，遂相親結，定僑、劄之分. 袁術聞其名，就署東城長. 肅見術無綱紀，不足與立事，乃攜老弱將輕俠少年百餘人，南到居巢就瑜. 瑜之東渡，因與同行，吳書曰：肅體貌魁奇，少有壯節，好為奇計. 天下將亂，乃學擊劍騎射，招聚少年，給其衣食，往來南山中射獵，陰相部勒，講武習兵. 父老鹹曰：「魯氏世衰，乃生此狂兒！」後雄傑並起，中州擾亂，肅乃命其屬曰：「中國失綱，寇賊橫暴，淮、泗間非遺種之地，吾聞江東沃野萬里，民富兵強，可以避害，寧肯相隨俱至樂土，以觀時變乎？」其屬皆從命. 乃使細弱在前，強壯在後，男女三百餘人行. 州追騎至，肅等徐行，勒兵持滿，謂之曰：「卿等丈夫，當解大數. 今日天下兵亂，有功弗賞，不追無罰，何為相偪乎？」又自植盾，引弓射之，矢皆洞貫. 騎既嘉肅言，且度不能制，乃相率還. 肅渡江往見策，策亦雅奇之. 留家曲阿. 會祖母亡，還葬東城.

劉子揚與肅友善，遺肅書曰：「方今天下豪傑並起，吾子姿才，尤宜今日. 急還迎老母，無事滯於東城. 近鄭寶者，今在巢湖，擁眾萬餘，處地肥饒，廬江間人多依就之，況吾徒乎？觀其形勢，又可博集，時不可失，足下速之. 」肅答然其計. 葬畢還曲阿，欲北行. 會瑜已徙肅母到吳、肅具以狀語瑜. 時孫策已薨，權尚住吳，瑜謂肅曰：「昔馬援答光武雲'當今之世，非但君擇臣，臣亦擇君'. 今主人親賢貴士，納奇錄異，且吾聞先哲秘論，承運代劉氏者，必興于東南，推步事勢，當其歷數. 終構帝基，以協天符，是烈士攀龍附鳳馳騖之秋. 吾方達此，足下不須以子揚之言介意也. 」肅從其言. 瑜因薦肅才宜佐時，當廣求其比，以成功業，不可令去也.

權即見肅，與語甚悅之. 眾賓罷退，肅亦辭出，乃獨引肅還，合榻對飲. 因密議曰：「今漢室傾危，四方雲擾，孤承父兄餘業，思有桓文之功. 君既惠顧，何以佐之？」肅對曰：「昔高帝區區欲尊事義帝而不獲者，以項羽為害也. 今之曹操，猶昔項羽，將軍何由得為桓文乎？肅竊料之，漢室不可復興，曹操不可卒除. 為將軍計，惟有鼎足江東，以觀天下之釁. 規模如此，亦自無嫌. 何者？北方誠多務也. 因其多務，剿除黃祖，進伐劉表，竟長江所極，據而有之，然後建號帝王以圖天下，此高帝之業也. 」權曰：「今盡力一方，冀以輔漢耳，此言非所及也. 」張昭非肅謙下不足，頗訾毀之，雲肅年少粗疏，未可用. 權不以介意，益貴重之，賜肅母衣服幃帳，居處雜物，富擬其舊.

劉表死. 肅進說曰：「夫荊楚與國鄰接，水流順北，外帶江漢，內阻山陵，有金城之固，沃野萬里，士民殷富，若據而有之，此帝王之資也. 今表新亡，二子素不輯睦，軍中諸將，各有彼此. 加劉備天下梟雄，與操有隙，寄寓於表，表惡其能而不能用也. 若備與彼協心，上下齊同，則宜撫安，與結盟好；如有離違，宜別圖之，以濟大事. 肅請得奉命吊表二子，並慰勞其軍中用事者，及說備使撫表眾，同心一意，共治曹操，備必喜而從命. 如其克諧，天下可定也. 今不速往，恐為操所先. 」權即遣肅行. 到夏口，聞曹公已向荊州，晨夜兼道. 比至南郡，而表子琮已降曹公，備惶遽奔走，欲南渡江. 肅徑迎之，到當陽長阪，與備會，宣騰權旨，及陳江東強固，勸備與權並力. 備甚歡悅. 時諸葛亮與備相隨，肅謂亮曰「我子瑜友也」，即共定交. 備遂到夏口，遣亮使權，肅亦反命. 臣松之案：劉備與權並力，共拒中國，皆肅之本謀. 又語諸葛亮曰「我子瑜友也」，則亮已亟聞肅言矣. 而蜀書亮傳曰：「亮以連橫之略說權，權乃大喜. 」如似此計始出於亮. 若二國史官，各記所聞，競欲稱揚本國容美，各取其功. 今此二書，同出一人，而舛互若此，非載述之體也.

會權得曹公欲東之問，與諸將議，皆勸權迎之，而肅獨不言. 權起更衣，肅追於宇下，權知其意，執肅手曰：「卿欲何言？」肅對曰：「向察眾人之議，專欲誤將軍，不足與圖大事. 今肅可迎操耳，如將軍，不可也. 何以言之？今肅迎操，操當以肅還付鄉黨，品其名位，猶不失下曹從事，乘犢車，從吏卒，交遊士林，累官故不失州郡也. 將軍迎操，欲安所歸？原早定大計，莫用眾人之議也. 」權歎息曰：「此諸人持議，甚失孤望；今卿廓開大計，正與孤同，此天以卿賜我也. 」魏書及九州春秋曰：曹公征荊州，孫權大懼，魯肅實欲勸權拒曹公，乃激說權曰：「彼曹公者，實嚴敵也，新並袁紹，兵馬甚精，乘戰勝之威，伐喪亂之國，克可必也. 不如遣兵助之，且送將軍家詣鄴；不然，將危. 」權大怒，欲斬肅，肅因曰：「今事已急，即有他圖，何不遣兵助劉備，而欲斬我乎？」權然之，乃遣周瑜助備. 孫盛曰：吳書及江表傳，魯肅一見孫權便說拒曹公而論帝王之略，劉表之死也，又請使觀變，無緣方複激說勸迎曹公也. 又是時勸迎者眾，而雲獨欲斬肅，非其論也.

時周瑜受使至鄱陽，肅勸追召瑜還. 遂任瑜以行事，以肅為贊軍校尉，助畫方略. 曹公破走，肅即先還，權大請諸將迎肅. 肅將入閤拜，權起禮之，因謂曰：「子敬，孤持鞍下馬相迎，足以顯卿未？」肅趨進曰：「未也. 」眾人聞之，無不愕然. 就坐，徐舉鞭言曰：「原至尊威德加乎四海，總括九州，克成帝業，更以安車軟輪徵肅，始當顯耳. 」權撫掌歡笑.

後備詣京見權，求都督荊州，惟肅勸權借之，共拒曹公. 漢晉春秋曰：呂範勸留備，肅曰：「不可. 將軍雖神武命世，然曹公威力實重，初臨荊州，恩信未洽，宜以借備，使撫安之. 多操之敵，而自為樹党，計之上也. 」權即從之. 曹公聞權以土地業備，方作書，落筆於地.

周瑜病困，上疏曰：「當今天下，方有事役，是瑜乃心夙夜所憂，原至尊先慮未然，然後康樂. 今既與曹操為敵，劉備近在公安，邊境密邇，百姓未附，宜得良將以鎮撫之. 魯肅智略足任，乞以代瑜. 瑜隕踣之日，所懷盡矣. 」江表傳載：初瑜疾困，與權箋曰：「瑜以凡才，昔受討逆殊特之遇，委以腹心，遂荷榮任，統禦兵馬，志執鞭弭，自效戎行. 規定巴蜀，次取襄陽，憑賴威靈，謂若在握. 至以不謹，道遇暴疾，昨自醫療，日加無損. 人生有死，修短命矣，誠不足惜，但恨微志未展，不復奉教命耳. 方今曹公在北，疆埸未靜，劉備寄寓，有似養虎，天下之事，未知終始，此朝士旰食之秋，至尊垂慮之日也. 魯肅忠烈，臨事不苟，可以代瑜. 人之將死，其言也善，儻或可采，瑜死不朽矣. 」案此箋與本傳所載，意旨雖同，其辭乖異耳. 即拜肅奮武校尉，代瑜領兵. 瑜士眾四千餘人，奉邑四縣，皆屬焉. 令程普領南郡太守. 肅初住江陵，後下屯陸口，威恩大行，眾增萬餘人，拜漢昌太守、偏將軍. 十九年，從權破皖城，轉橫江將軍.

先是，益州牧劉璋綱維頹弛，周瑜、甘甯並勸權取蜀，權以咨備，備內欲自規，仍偽報曰：「備與璋讬為宗室，冀憑英靈，以匡漢朝. 今璋得罪左右，備獨竦懼，非所敢聞，原加寬貸. 若不獲請，備當放發歸於山林. 」後備西圖璋，留關羽守，權曰：「猾虜乃敢挾詐！」及羽與肅鄰界，數生狐疑，疆埸紛錯，肅常以歡好撫之. 備既定益州，權求長沙、零、桂，備不承旨，權遣呂蒙率眾進取. 備聞，自還公安，遣羽爭三郡. 肅住益陽，與羽相拒. 肅邀羽相見，各駐兵馬百步上，但請將軍單刀俱會. 肅因責數羽曰：「國家區區本以土地借卿家者，卿家軍敗遠來，無以為資故也. 今已得益州，既無奉還之意，但求三郡，又不從命. 」語未究竟，坐有一人曰：「夫土地者，惟德所在耳，何常之有！」肅厲聲呵之，辭色甚切. 羽操刀起謂曰：「此自國家事，是人何知！」目使之去. 吳書曰：肅欲與羽會語，諸將疑恐有變，議不可往. 肅曰：「今日之事，宜相開譬. 劉備負國，是非未決，羽亦何敢重欲幹命！」乃趨就羽. 羽曰：「烏林之役，左將軍身在行間，寢不脫介，戮力破魏，豈得徒勞，無一塊壤，而足下來欲收地邪？」肅曰：「不然. 始與豫州觀於長阪，豫州之眾不當一校，計窮慮極，志勢摧弱，圖欲遠竄，望不及此. 主上矜湣豫州之身，無有處所，不愛土地士人之力，使有所庇廕以濟其患，而豫州私獨飾情，愆德隳好. 今已藉手於西州矣，又欲翦並荊州之土，斯蓋凡夫所不忍行，而況整領人物之主乎！肅聞貪而棄義，必為禍階. 吾子屬當重任，曾不能明道處分，以義輔時，而負恃弱眾以圖力爭，師曲為老，將何獲濟？」羽無以答. 備遂割湘水為界，於是罷軍.

肅年四十六，建安二十二年卒. 權為舉哀，又臨其葬. 諸葛亮亦為發哀. 吳書曰：肅為人方嚴，寡於玩飾，內外節儉，不務俗好. 治軍整頓，禁令必行，雖在軍陳，手不釋卷. 又善談論，能屬文辭，思度弘遠，有過人之明. 周瑜之後，肅為之冠. 權稱尊號，臨壇，顧謂公卿曰：「昔魯子敬嘗道此，可謂明於事勢矣. 」

肅遺腹子淑既壯，濡須督張承謂終當到至. 永安中，為昭武將軍、都亭侯、武昌督. 建衡中，假節，遷夏口督. 所在嚴整，有方幹. 鳳皇三年卒. 子睦襲爵，領兵馬.

呂蒙 Lü Meng
呂蒙字子明，汝南富陂人也. 少南渡，依姊夫鄧當. 當為孫策將，數討山越. 蒙年十五六，竊隨當擊賊，當顧見大驚，呵叱不能禁止. 歸以告蒙母，母恚欲罰之，蒙曰：「貧賤難可居，脫誤有功，富貴可致. 且不探虎穴，安得虎子？」母哀而舍之. 時當職吏以蒙年小輕之，曰：「彼豎子何能為？此欲以肉餧虎耳. 」他日與蒙會，又蚩辱之. 蒙大怒，引刀殺吏，出走，逃邑子鄭長家. 出因校尉袁雄自首，承間為言，策召見奇之，引置左右.

數歲，鄧當死，張昭薦蒙代當，拜別部司馬. 權統事，料諸小將兵少而用薄者，欲併合之. 蒙陰賒貰，為兵作絳衣行縢，及簡日，陳列赫然，兵人練習，權見之大悅，增其兵. 從討丹楊，所向有功，拜平北都尉，領廣德長.

從征黃祖，祖令都督陳就逆以水軍出戰. 蒙勒前鋒，親梟就首，將士乘勝，進攻其城. 祖聞就死，委城走，兵追禽之. 權曰：「事之克，由陳就先獲也. 」以蒙為橫野中郎將，賜錢千萬.

是歲，又與周瑜、程普等西破曹公於烏林，圍曹仁於南郡. 益州將襲肅舉軍來附，瑜表以肅兵益蒙，蒙盛稱肅有膽用，且慕化遠來，於義宜益不宜奪也. 權善其言，還肅兵. 瑜使甘寧前據夷陵，曹仁分眾攻甯，寧困急，使使請救. 諸將以兵少不足分，蒙謂瑜、普曰：「留淩公績，蒙與君行，解圍釋急，勢亦不久，蒙保公績能十日守也. 」又說瑜分遣三百人柴斷險道，賊走可得其馬. 瑜從之. 軍到夷陵，即日交戰，所殺過半. 敵夜遁去，行遇柴道，騎皆舍馬步走. 兵追蹙擊，獲馬三百匹，方船載還. 於是將士形勢自倍，乃渡江立屯，與相攻擊，曹仁退走，遂據南郡，撫定荊州. 還，拜偏將軍，領尋陽令.

魯肅代周瑜，當之陸口，過蒙屯下. 肅意尚輕蒙，或說肅曰：「呂將軍功名日顯，不可以故意待也，君宜顧之. 」遂往詣蒙. 酒酣，蒙問肅曰：「君受重任，與關羽為鄰，將何計略，以備不虞？」肅造次應曰：「臨時施宜. 」蒙曰：「今東西雖為一家，而關羽實熊虎也，計安可不豫定？」因為肅畫五策. 肅於是越席就之，拊其背曰：「呂子明，吾不知卿才略所及乃至於此也. 」遂拜蒙母，結友而別. 江表傳曰：初，權謂蒙及蔣欽曰：「卿今並當塗掌事，宜學問以自開益. 」蒙曰：「在軍中常苦多務，恐不容複讀書. 」權曰：「孤豈欲卿治經為博士邪？但當令涉獵見往事耳. 卿言多務孰若孤，孤少時曆詩、書、禮記、左傳、國語，惟不讀易. 至統事以來，省三史、諸家兵書，自以為大有所益. 如卿二人，意性朗悟，學必得之，寧當不為乎？宜急讀孫子、六韜、左傳、國語及三史. 孔子言'終日不食，終夜不寢以思，無益，不如學也'. 光武當兵馬之務，手不釋卷. 孟德亦自謂老而好學. 卿何獨不自勉勖邪？」蒙始就學，篤志不倦，其所覽見，舊儒不勝. 後魯肅上代周瑜，過蒙言議，常欲受屈. 肅拊蒙背曰：「吾謂大弟但有武略耳，至於今者，學識英博，非複吳下阿蒙. 」蒙曰：「士別三日，即更刮目相待. 大兄今論，何一稱穰侯乎. 兄今代公瑾，既難為繼，且與關羽為鄰. 斯人長而好學，讀左傳略皆上口，梗亮有雄氣，然性頗自負，好陵人. 今與為對，當有單衤複以（卿）待之. 」. 密為肅陳三策，肅敬受之，秘而不宣. 權常歎曰：「人長而進益，如呂蒙、蔣欽，蓋不可及也. 富貴榮顯，更能折節好學，耽悅書傳，輕財尚義，所行可跡，並作國士，不亦休乎！」

時蒙與成當、宋定、徐顧屯次比近，三將死，子弟幼弱，權悉以兵並蒙. 蒙固辭，陳啟顧等皆勤勞國事，子弟雖小，不可廢也. 書三上，權乃聽. 蒙於是又為擇師，使輔導之，其操心率如此.

魏使廬江謝奇為蘄春典農，屯皖田鄉，數為邊寇. 蒙使人誘之，不從，則伺隙襲擊，奇遂縮退，其部伍孫子才、宋豪等，皆攜負老弱，詣蒙降. 後從權拒曹公於濡須，數進奇計，又勸權夾水口立塢，所以備禦甚精，吳錄曰：權欲作塢，諸將皆曰：「上岸擊賊，洗足入船，何用塢為？」呂蒙曰：「兵有利鈍，戰無百勝，如有邂逅，敵步騎蹙人，不暇及水，其得入船乎？」權曰：「善. 」遂作之. 曹公不能下而退.

曹公遣硃光為廬江太守，屯皖，大開稻田，又令間人招誘鄱陽賊帥，使作內應. 蒙曰：「皖田肥美，若一收孰，彼眾必增，如是數歲，操態見矣，宜早除之. 」乃具陳其狀. 於是權親征皖，引見諸將，問以計策. 吳書曰：諸將皆勸作土山，添攻具，蒙趨進曰：「治攻具及土山，必曆日乃成，城備既脩，外救必至，不可圖也. 且乘雨水以入，若留經日，水必向盡，還道艱難，蒙竊危之. 今觀此城，不能甚固，以三軍銳氣，四面並攻，不移時可拔，及水以歸，全勝之道也. 」權從之. 蒙乃薦甘寧為升城督，督攻在前，蒙以精銳繼之. 侵晨進攻，蒙手執枹鼓，士卒皆騰踴自升，食時破之. 既而張遼至夾石，聞城已拔，乃退. 權嘉其功，即拜廬江太守，所得人馬皆分與之，別賜尋陽屯田六百人，官屬三十人. 蒙還尋陽，未期而廬陵賊起，諸將討擊不能禽，權曰：「鷙鳥累百，不如一鶚. 」複令蒙討之. 蒙至，誅其首惡，餘皆釋放，複為平民.

是時劉備令關羽鎮守，專有荊土，權命蒙西取長沙、零、桂三郡. 蒙移書二郡，望風歸服，惟零陵太守郝普城守不降. 而備自蜀親至公安，遣羽爭三郡. 權時住陸口，使魯肅將萬人屯益陽拒羽，而飛書召蒙，使舍零陵，急還助肅. 初，蒙既定長沙，當之零陵，過酃，載南陽鄧玄之，玄之者郝普之舊也，欲令誘普. 及被書當還，蒙秘之，夜召諸將，授以方略，晨當攻城，顧謂玄之曰：「郝子太聞世間有忠義事，亦欲為之，而不知時也. 左將軍在漢中，為夏侯淵所圍. 關羽在南郡，今至尊身自臨之. 近者破樊本屯，救酃，逆為孫規所破. 此皆目前之事，君所親見也. 彼方首尾倒懸，救死不給，豈有餘力複營此哉？今吾士卒精銳，人思致命，至尊遣兵，相繼於道. 今子太以旦夕之命，待不可望之救，猶牛蹄中魚，冀賴江漢，其不可恃亦明矣. 若子太必能一士卒之心，保孤城之守，尚能稽延旦夕，以待所歸者，可也. 今吾計力度慮，而以攻此，曾不移日，而城必破，城破之後，身死何益於事，而令百歲老母，戴白受誅，豈不痛哉？度此家不得外問，謂援可恃，故至於此耳. 君可見之，為陳禍福. 」玄之見普，具宣蒙意，普懼而聽之. 玄之先出報蒙，普尋後當至. 蒙豫敕四將，各選百人，普出，便入守城門. 須臾普出，蒙迎執其手，與俱下船. 語畢，出書示之，因拊手大笑，普見書，知備在公安，而羽在益陽，慚恨入地. 蒙留（孫河）〔孫皎〕，委以後事. 即日引軍赴益陽. 劉備請盟，權乃歸普等，割湘水，以零陵還之. 以尋陽、陽新為蒙奉邑.

師還，遂征合肥，既徹兵，為張遼等所襲，蒙與淩統以死扞衛. 後曹公又大出濡須，權以蒙為督，據前所立塢，置強弩萬張於其上，以拒曹公. 曹公前鋒屯未就，蒙攻破之，曹公引退. 拜蒙左護軍、虎威將軍.

魯肅卒，蒙西屯陸口，肅軍人馬萬餘盡以屬蒙. 又拜漢昌太守，食下雋、劉陽、漢昌、州陵. 與關羽分土接境，知羽驍雄，有並兼心，且居國上流，其勢難久. 初，魯肅等以為曹公尚存，禍難始構，宜相輔協，與之同仇，不可失也，蒙乃密陳計策曰：「（今）征虜守南郡，潘璋住白帝，蔣欽將游兵萬人，循江上下，應敵所在，蒙為國家前據襄陽，如此，何憂於操，何賴於羽？且羽君臣，矜其詐力，所在反覆，不可以腹心待也. 今羽所以未便東向者，以至尊聖明，蒙等尚存也. 今不於強壯時圖之，一旦僵僕，欲複陳力，其可得邪？」權深納其策，又聊複與論取徐州意，蒙對曰：「今操遠在河北，新破諸袁，撫集幽、冀，未暇東顧. 徐土守兵，聞不足言，往自可克. 然地勢陸通，驍騎所騁，至尊今日得徐州，操後旬必來爭，雖以七八萬人守之，猶當懷憂. 不如取羽，全據長江，形勢益張. 」權尤以此言為當. 及蒙代肅，初至陸口，外倍修恩厚，與羽結好.

後羽討樊，留兵將備公安、南郡. 蒙上疏曰：「羽討樊而多留備兵，必恐蒙圖其後故也. 蒙常有病，乞分士眾還建業，以治疾為名. 羽聞之，必撤備兵，盡赴襄陽. 大軍浮江，晝夜馳上，襲其空虛，則南郡可下，而羽可禽也. 」遂稱病篤，權乃露檄召蒙還，陰與圖計. 羽果信之，稍撤兵以赴樊. 魏使于禁救樊，羽盡禽禁等，人馬數萬，讬以糧乏，擅取湘關米. 權聞之，遂行，先遣蒙在前. 蒙至尋陽，盡伏其精兵冓鹿中，使白衣搖櫓，作商賈人服，晝夜兼行，至羽所置江邊屯候，盡收縛之，是故羽不聞知. 遂到南郡，士仁、麋芳皆降. 吳書曰：將軍士仁在公安拒守，蒙令虞翻說之. 翻至城門，謂守者曰：「吾欲與汝將軍語. 」仁不肯相見. 乃為書曰：「明者防禍於未萌，智者圖患於將來，知得知失，可與為人，知存知亡，足別吉凶. 大軍之行，斥候不及施，烽火不及舉，此非天命，必有內應. 將軍不先見時，時至又不應之，獨守縈帶之城而不降，死戰則毀宗滅祀，為天下譏笑. 呂虎威欲徑到南郡，斷絕陸道，生路一塞，案其地形，將軍為在箕舌上耳，奔走不得免，降則失義，竊為將軍不安，幸熟思焉. 」仁得書，流涕而降. 翻謂蒙曰：「此譎兵也，當將仁行，留兵備城. 」遂將仁至南郡. 南郡太守麋芳城守，蒙以仁示之，遂降. 吳錄曰：初，南郡城中失火，頗焚燒軍器. 羽以責芳，芳內畏懼，權聞而誘之，芳潛相和. 及蒙攻之，乃以牛酒出降. 蒙入據城，盡得羽及將士家屬，皆憮慰，約令軍中不得幹曆人家，有所求取. 蒙麾下士，是汝南人，取民家一笠，以覆官鎧，官鎧雖公，蒙猶以為犯軍令，不可以鄉里故而廢法，遂垂涕斬之. 於是軍中震栗，道不拾遺. 蒙旦暮使親近存恤耆老，問所不足，疾病者給醫藥，饑寒者賜衣糧. 羽府藏財寶，皆封閉以待權至. 羽還，在道路，數使人與蒙相聞，蒙輒厚遇其使，周遊城中，家家致問，或手書示信. 羽人還，私相參訊，鹹知家門無恙，見待過於平時，故羽吏士無鬥心. 會權尋至，羽自知孤窮，乃走麥城，西至漳鄉，眾皆委羽而降. 權使硃然、潘璋斷其徑路，即父子俱獲，荊州遂定.

以蒙為南郡太守，封孱陵侯，江表傳曰：權於公安大會，呂蒙以疾辭，權笑曰：「禽羽之功，子明謀也，今大功已捷，慶賞未行，豈邑邑邪？」乃增給步騎鼓吹，敕選虎威將軍官屬，並南郡、廬江二郡威儀. 拜畢還營，兵馬導從，前後鼓吹，光燿于路. 賜錢一億，黃金五百斤. 蒙固辭金錢，權不許. 封爵未下，會蒙疾發，權時在公安，迎置內殿，所以治護者萬方，募封內有能愈蒙疾者，賜千金. 時有針加，權為之慘慽，欲數見其顏色，又恐勞動，常穿壁瞻之，見小能下食則喜，顧左右言笑，不然則咄唶，夜不能寐. 病中瘳，為下赦令，群臣畢賀. 後更增篤，權自臨視，命道士於星辰下為之請命. 年四十二，遂卒於內殿. 時權哀痛甚，為之降損. 蒙未死時，所得金寶諸賜盡付府藏，敕主者命絕之日皆上還，喪事務約. 權聞之，益以悲感.

蒙少不脩書傳，每陳大事，常口占為箋辱. 常以部曲事為江夏太守蔡遺所白，蒙無恨意. 及豫章太守顧邵卒，權問所用，遼因薦遺奉職佳吏，權笑曰：「君欲為祁奚耶？」於是用之. 甘寧粗暴好殺，既保失蒙意，又時違權令，權怒之，蒙輒陳請：「天下未定，鬥將如寧難得，宜容忍之. 」權遂厚寧，卒得其用.

蒙子霸襲爵，與守塚三百家，複田五十抨. 霸卒，兄琮襲侯. 琮卒，弟睦嗣.

孫權與陸遜論周瑜、魯肅及蒙曰：「公瑾雄烈，膽略兼人，遂破孟德，開拓荊州，邈焉難繼，君今繼之. 公瑾昔要子敬來東，致達於孤，孤與宴語，便及大略帝王之業，此一快也. 後孟德因獲劉琮之勢，張言方率數十萬眾水步俱下. 孤普請諸將，咨問所宜，無適先對，至子布、文表，俱言宜遣使脩檄迎之，子敬即駮言不可，勸孤急呼公瑾，付任以眾，逆而擊之，此二快也. 且其決計策，意出張蘇遠矣；後雖勸吾借玄德地，是其一短，不足以損其二長也. 周公不求備於一人，故孤忘其短而貴其長，常以比方鄧禹也. 又子明少時，孤謂不辭劇易，果敢有膽而已；及身長大，學問開益，籌略奇至，可以次於公瑾，但言議英發不及之耳. 圖取關羽，勝於子敬. 子敬答孤書雲：'帝王之起，皆有驅除，羽不足忌. '此子敬內不能辦，外為大言耳，孤亦恕之，不苟責也. 然其作軍，屯營不失，令行禁止，部界無廢負，路無拾遺，其法亦美也. 」

評曰：曹公乘漢相之資，挾天子而掃群桀，新蕩荊城，仗威東夏，于時議者莫不疑貳. 周瑜、魯肅建獨斷之明，出眾人之表，實奇才也. 呂蒙勇而有謀斷，識軍計，譎郝普，禽關羽，最其妙者. 初雖輕果妄殺，終於克己，有國士之量，豈徒武將而已乎！孫權之論，優劣允當，故載錄焉.